บลจ.ไทยพาณิชย์ จ่ายปันผลกองหุ้นยูเอสอัตรา 0.0973 บาท/หน่วย รับเงิน 22 มิ.ย.นี้
บลจ.ไทยพาณิชย์ เตรียมจ่ายปันผลกองหุ้นยูเอส สำหรับผลการดำเนินงานระหว่างวันที่ 1 ธ.ค.58 ถึงวันที่ 31 พ.ค.59 ในอัตรา 0.0973 บาทต่อหน่วย โดยจะจ่ายให้กับผู้ถือหน่วยลงทุนในวันที่ 22 มิถุนายน 2559 
16 มิ.ย. 2559

นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ จำกัด หรือ บลจ.ไทยพาณิชย์ เปิดเผยว่า บริษัทเตรียมจ่ายเงินปันผลกองทุนหุ้นที่ลงทุนในต่างประเทศ ได้แก่ กองทุนเปิดไทยพาณิชย์หุ้นยูเอส (SCBS&amp;P500) สำหรับผลการดำเนินงานระหว่างวันที่ 1 ธันวาคม 2558 ถึงวันที่ 31 พฤษภาคม 2559 ในอัตรา 0.0973 บาทต่อหน่วย โดยจะจ่ายให้กับผู้ถือหน่วยลงทุนในวันที่ 22 มิถุนายน 2559 ซึ่งในครั้งนี้นับเป็นครั้งที่ 6
สำหรับกองทุนเปิดไทยพาณิชย์หุ้นยูเอส ถือเป็นกองทุนที่มีผลการดำเนินงานที่โดดเด่นมาอย่างต่อเนื่องโดยตั้งแต่จัดตั้งกองทุนเมื่อเดือนธันวาคม 2555 ได้จ่ายเงินปันผลไปแล้วถึง 0.9500 บาทต่อหน่วย และมีผลการดำเนินงาน ณ วันที่ 10 มิถุนายน 2559 ย้อนหลัง 3 เดือน อยู่ที่ 6.38% และย้อนหลัง 6 เดือน อยู่ที่ 3.42% ทั้งนี้กองทุนดังกล่าวมีนโยบายลงทุนในหุ้นที่เป็นส่วนประกอบของดัชนี S&amp;P 500 โดยเน้นลงทุนในหน่วยของกองทุนหลัก SPDR S&amp;P 500 ETF Trust ซึ่งจดทะเบียนซื้อขายในตลาดหลักทรัพย์นิวยอร์ค (NYSE ARCA)
ทั้งนี้ บลจ.ไทยพาณิชย์ มองว่า เศรษฐกิจสหรัฐฯ ในช่วงครึ่งปีหลังยังคงมีแนวโน้มฟื้นตัวอย่างต่อเนื่องจากพื้นฐานเศรษฐกิจที่ยังคงแข็งแกร่งโดยเฉพาะตลาดแรงงานซึ่งอัตราการว่างงานอยู่ในระดับต่ำ รวมทั้งอัตราค่าจ้างขั้นต่ำที่มีแนวโน้มฟื้นตัวต่อเนื่อง นอกจากนี้ดัชนีความเชื่อมั่นผู้บริโภคที่อยู่ในระดับสูงยังเป็นปัจจัยหนึ่งที่สนับสนุนให้การบริโภคภายในประเทศยังคงขยายตัวได้ดี
รวมทั้งปริมาณสินค้าคงคลังที่เคยเป็นปัจจัยฉุดรั้งการขยายตัวของเศรษฐกิจคาดว่าจะปรับตัวลดลงในระยะต่อไปตามการบริโภคภายในประเทศที่ปรับตัวดีขึ้น อย่างไรก็ตามตลาดหุ้นสหรัฐฯ ยังคงมีความเสี่ยงจากแนวโน้มการแข็งค่าของเงินดอลลาร์สหรัฐฯ ซึ่งอาจส่งผลกระทบต่อภาคการส่งออก